钦定古今图书集成/方舆汇编/边裔典/第113卷 > 《三受降城碑铭》吕温
## 钦定古今图书集成/方舆汇编/边裔典/第113卷 > 《三受降城碑铭》吕温

韩侯受命，志在朔易。北方之强，制以全策。亘汉横塞，
揭兹雄壁。如三斗龙，跃出大泽。并分襟带，各闭风雷。
俯视阴山，仰看昭回。一夫登陴，万里洞开。日晏秋尽，
纤尘不来。时维韩侯，方运神妙。观衅则动，乃诛乃吊。
廓乎穷荒，尽日所照。天乎未赞，不策清庙。我圣耀德，
罢扄北门。优而柔之，用息元元。曷若完守，推亡固存。
‘于襄千裔，永裕后昆’。